**REVISTA PRESEI**

**05 iunie 2013**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | **Adevarul** | Manifest pentru sănătatea Pământului. Elevii din sectorul 6, invitaţi să-şi manifeste talentul artistic pentru a proteja mediul |
| **2** | Curentul | UNICEF: Copiii cu dizabilități sunt cei mai expuși la violență, abuz, exploatare și neglijare |
| **3** | Puterea | Copiii cu dizabilităţi au cele mai mici şanse să beneficieze de educaţie, sănătate şi protecţie |
| **4** | **Ring** | Copiii cu dizabilităţi, cei mai expuşi la violenţă |

**Adevarul**

**Manifest pentru sănătatea Pământului. Elevii din sectorul 6, invitaţi să-şi manifeste talentul artistic pentru a proteja mediul**

## Primăria Sectorului 6, prin Centrul Cultural European Sector 6, alături de Inspectoratul Şcolar al Municipiului Bucureşti şi Casa de Cultură a Studenţilor Bucureşti, au iniţiat proiectul cultural-artistic „Manifest pentru sănătatea Pământului”. Elevii sunt invitaţi să-şi manifeste latura artistică în competiţia pentru spectacolul final de pe 9 iunie.

Dedicată Zilei Mondiale a Mediului, sărbătorită în data de 5 iunie, această acţiune reprezintă un semnal de alarmă asupra degradării mediului înconjurător şi îşi propune să atragă atenţia asupra necesităţii protejării acestuia.

Evenimentul este adresat elevilor cu aptitudini artistice din unităţile de învăţământ din Sectorul 6, elevi care sunt preocupaţi de viitorul planetei, Terra fiind tot mai sufocată de activităţile omului modern.

Aspiranţii la titlul de „Cavaler al salvării Pământului” sunt aşteptaţi la semifinalele din data de 7 şi 8 iunie 2013, între orele 10.00 şi 18.00, la Casa de Cultură a Studenţilor.

Potrivit Primăriei Sectorului 6, tinerii vor prezenta propriul mesaj artistic şi vor semna Manifestul pentru sănătatea Pământului, astfel obţinând şansa de a participa la spectacolul final din 9 iunie 2013, ora 19.00, de la Casa de Cultură a Studenţilor.

“Acest proiect le va contura tinerilor o viziune ecologică, responsabilă. Ei vor realiza că omul este o parte a unui sistem biologic complex, cu mecanisme sensibile şi reguli stricte care se cer respectate”, a declarat Primarul Sectorului 6, Rareş Mănescu.

**Curentul**

**UNICEF: Copiii cu dizabilități sunt cei mai expuși la violență, abuz, exploatare și neglijare**

Copiii cu dizabilități au cele mai mici șanse să beneficieze de educație, sănătate și protecție, ei fiind printre cei mai expuși la violență, abuz, exploatare și neglijare, mai ales dacă sunt izolați în instituții din cauza stigmatului social și a costurilor financiare, arată un raport UNICEF.  
Raportul „Starea Copiilor Lumii 2013 - Copiii cu dizabilități“, prezentat marți de UNICEF, arată că, la nivel internațional, există puține date în ceea ce privește numărul exact al copiilor cu dizabilități, tipurile de dizabilități pe care le au și modul în care acestea le afectează viața.   
„Puține guverne au un ghid eficient pentru alocarea resurselor pentru a sprijini copiii cu dizabilități și familiile lor. O estimare globală din anul 2004 arată că 93 de milioane de copii - sau unul din 20 de copii cu vârsta până la 14 ani - au o dizabilitate moderată sau severă“, se arată în documentul citat.  
UNICEF notează că minorii cu dizabilități au cele mai mici șanse să beneficieze de educație, sănătate și protecție, iar cei din familii sărace au șanse reduse să meargă la școala din comunitate sau să beneficieze de servicii de sănătate.  
„Copiii care trăiesc în sărăcie și au o dizabilitate au șanse și mai mici să beneficieze de aceste drepturi fundamentale. Genul este o cauză importantă de discriminare - fetele cu dizabilități au șanse mai mici decât băieții să primească hrană adecvată și îngrijire. Din nefericire, pentru mulți copii cu dizabilități, excluziunea începe din primele zile de viață, atunci când ei rămân fără certificat de naștere. Dacă «nu există» oficial, ei nu pot beneficia de serviciile sociale și de protecția legală, care sunt cruciale pentru supraviețuirea și dezvoltarea lor. Marginalizarea crește odată cu discriminarea“, se subliniază în raport. Potrivit documentului citat, familiile care au copii cu dizabilități se confruntă cu costuri de trai mai ridicate decât restul și pierd oportu­nități de a obține venituri.  
Reprezentantul UNICEF în Ro­mânia, Sandie Blanchet, a declarat, marți, că în ultimii 20 de ani reformele intense din domeniul social, al sănătății și al educației și schimbarea de atitudine au îmbunătățit semnifi­cativ viața copiilor cu dizabilități.  
  
Olga Dumitrescu

**Puterea**

**Copiii cu dizabilităţi au cele mai mici şanse să beneficieze de educaţie, sănătate şi protecţie**

**Undeva în lume, unui băieţel i se spune că el nu se poate juca pentru că nu poate merge, iar unei fetiţe că nu poate învăţa pentru că nu vede. Acest băieţel are dreptul să se joace, iar fetiţa are dreptul şi poate să înveţe să citească. „Cu toţii vom beneficia atunci când toţi copiii pot citi, învăţa şi îşi pot construi în acest fel viitorul”, arată raportul UNICEF„Starea copiilor lumii 2013- Copiii cu dizabilităţi”, lansat marţi .**

 Copiii cu dizabilităţi au cele mai mici şanse să beneficieze de educaţie, sănătate şi protecţie. Ei sunt printre cei mai expuşi la violenţă, abuz, exploatare şi neglijare mai ales dacă sunt ascunşi sau izolaţi în instituţii din cauza stigmatului social şi a costurilor financiare pe care le implică îngrijirea lor. Copiii din familii sărace au şanse reduse să meargă la şcoala din comunitate sau să beneficieze de servicii de sănătate, dar acei copii care trăiesc în sărăcie şi au o dizabilitate au şanse şi mai mici să beneficieze de aceste drepturi fundamentale. Genul este o cauză importantă de discriminare, fetele cu dizabilităţi au şanse mai mici decât băieţii să primească hrană adecvată şi îngrijire.

 Publicaţia „Starea copiilor lumii 2013 – Copiii cu dizabilităţi” subliniază modul în care societăţile pot integra copiii cu dizabilităţi deoarece, atunci când aceştia fac parte din societate, toată lumea are de câştigat. De exemplu, educaţia incluzivă lărgeşte orizontul tuturor copiilor oferind în acelaşi timp oportunităţi copiilor cu dizabilităţi să aibă o viaţă mai bună. Mai multe eforturi în ceea ce priveşte integrarea copiilor cu dizabilităţi contribuie la diminuarea discriminării care îi împinge la marginea societăţii. Discriminarea pe fondul dizabilităţii este o formă de opresiune, subliniază raportul, arătând că deprivări multiple duc la excluderea acestor copii.

 Conform publicaţiei, atunci când societatea observă mai întâi dizabilitatea şi nu copilul, societatea pierde ce are acesta de oferit. Din nefericire, pentru mulţi copii cu dizabilităţi, excluziunea începe din primele zile de viaţă, atunci când ei rămân fără certificat de naştere. Dacă „nu există” oficial, ei nu pot beneficia de serviciile sociale şi de protecţia legală care sunt cruciale pentru dezvoltarea şi viitorul lor. Marginalizarea creşte odată cu discriminarea. „Pentru ca toţi copiii cu dizabilităţi să fie incluşi, ei trebuie să aibă certificat de naştere, să meargă la şcoală, la doctor şi să se ţină cont de ei în viaţa de zi cu zi. Atât copiii cu dizabilităţi, cât şi comunităţile din care fac parte ar beneficia dacă ne-am concentra pe ce pot realiza aceşti copii – pe abilităţile şi potenţialul lor”, a declarat Sandie Blanchet, reprezentantul UNICEF în România.

**Estimare**

 O estimare globală din anul 2004 arată că 93 milioane de copii - sau unul din 20 de copii cu vârsta până la 14 ani – au o dizabilitate moderată sau severă. Familiile care au copii cu dizabilităţi se confruntă cu costuri de trai mai ridicate şi pierd oportunităţi de a obţine venituri. În România au fost identificaţi 73.000 de copii cu dizabilităţi, din care 62.500 trăiesc în familie. Cu toate acestea, este foarte posibil ca această cifră să fie mult mai mare.

**Ring**

**Copiii cu dizabilităţi, cei mai expuşi la violenţă**

Dacă sunt izolaţi în instituţii din cauza stigmatului social şi a costurilor financiare, copiii cu dizabilităţi au cele mai mici şanse să beneficieze de educaţie, sănătate şi protecţie, ei fiind printre cei mai expuşi la violenţă, abuz, exploatare şi neglijare, arată un raport UNICEF. "O estimare globală din anul 2004 arată că 93 de milioane de copii - sau unu din 20 de copii cu vârste până la 14 ani - au o dizabilitate moderată sau severă", se arată în documentul citat.